אָשִׁירָה לַה' כִּי גָמַל עָלָי

אַלְפַּיִם שָׁנָה טֻלְטַלְנוּ

בְּסַעֲרוֹת מִדְבָּר וָיָם

יָרַדְנוּ עָלִינוּ וְטֹרַדְנוּ

בִּמְצוּלוֹת שְׁאוֹן דָּכְיָם,

בִּסְפִינָה רְעוּעָה

שֶׁקְּבַרְנִיטָהּ נִרְדַּם

בִּתְהוֹמוֹת מַיִם רַבִּים

בְּמִשְׁבְּרֵי יָם

וְהִנֵּה זֶה פֶּלֶא פִּתְאוֹם

הָעָם הַזֶּה קָם

זְקֵנִים וּנְעָרִים כְּבַחֲלוֹם

מִכָּל קַצְוֵי עוֹלָם,

וּפְנֵיהֶם אֶל מוֹלַדְתָּם

כּוּר מְכוּרָתָם

בִּסְפִינוֹת מִטַּלְטְלוֹת

פְּלֵיטִים וּפְלֵיטוֹת

מַעְפִּילִים וּמַעְפִּילוֹת

שַׁיָּרוֹת שַׁיָּרוֹת

מְפַלְּסִים אֶת דַּרְכָּם

אֶל אֶרֶץ אֲבוֹתָם

אֶל עֶרֶשׂ אִמּוֹתָם

כֹּחָם אִתָּם

לֹא נָס לֵחָם

וְלֹא נָפְלָה רוּחָם

קַרְקַע לְרַגְלָם,

קוֹרַת גָּג לְרֹאשָׁם

זוֹרְעִים בְּרִנָּה

פִסַּת אַדְמָתָם

בְּדִמְעָה שֶׁל שִׂמְחָה

קוֹצְרִים אֵת קְצִירָם

זָכוּ לְחֵרוּת וּפְדוּת

וְלֹא בְּחִנָּם,

וְיֵשׁ שָׂכָר וְעֵדוּת

לְפָעֳלָם וּמִפְעָלָם.

**וְלֹא נֹאמַר תּוֹדָה וְנִדְרֵנוּ לא יְשֻׁלַּם?**

**וְלֹא נְבָרֵךְ הַגּוֹמֵל לָאֵל בּוֹרֵא עוֹלָם?**

אַלְפַּיִם שָׁנָה בְּבֵית הָאֲסוּרִים

חֲבוּשִׁים, מֻכִּים

מֻשְׁפָּלִים וּמְעֻנִּים,

"הַכּוּ בָּהֵם, הֵיטֵב הַשְׁפִּילוּם"

הִטִּיפוּ כְּמָרִים וְעָנוּ חַשְׁמַנִּים

"אַךְ אַל תַּשְׁמִידוּם וְאַל תְּכַלּוּם

יִהְיוּ לְאוֹת וּלְקָלוֹן

כְּאַחֲרוֹן הַמְצֹרָעִים".

וְעוֹד הִגְדִּילוּ זָדוֹן

"בְּנֵי תַּרְבּוּת נְאוֹרִים"

וְשָׂרְפוּ שְׁלִישׁ הַצֹּאן

בְּאֵשׁ הַכִּבְשָׁנִים

וְהִנֵּה אָחֲזָה בָּעָם הַזֶּה

רוּחַ נְעוּרִים וּפְלָאִים

שָׁבַר מוֹסֵרוֹת

נִתֵּק הָאזִקִּים,

וּבְכָל הַדְּרָכִים וּבְכָל הַמִּשְׁעוֹלִים

לְצִיּוֹן שָׁם רְגָלִים וּפְעָמִים,

וּבָאוּ בִּרְנָנָה גְּאוּלִים וּפְדוּיִים

שׁוֹבְבוּ נְתִיבוֹת וְהֵסִירוּ מִכְשׁוֹלִים,

בָּנוּ בָּתִּים וְהוֹלִידוּ יְלָדִים

יָדְעוּ גַּם שְׁכוֹל, צַעַר וִיגוֹנִים,

כִּי אֶרֶץ יִשְׂרָאֵל נִקְנֵית בְּיִסּוּרִים

וְשָׂשׂוּ אִתָּהּ מָשׂוֹשׂ כָּל הַמִּתְאַבְּלִים

**וְלֹא נֹאמַר תּוֹדָה, שִׁיר הַלֵּל וּמִזְמוֹרִים?**

**וְלֹא נוֹדֶה לְגוֹמֵל לָנוּ חֲסָדִים טוֹבִים?**

אַלְפַּיִם שָׁנָה בְּאֶרֶץ תַּלְאוּבוֹת

בְּאֶרֶץ צִיָּה וּמִדְבַּר שְׁמָמוֹת,

שָׁרָב בְּיוֹם וְקֶרַח בַּלֵּילוֹת

מֵאֶרֶץ לָאָרֶץ גֹּרַשׁ לִנְדוֹד,

בְּצָמָא וְרָעָב, בְּפוֹגְרוֹמִים וּפְרָעוֹת

וּבְכָל מִינֵי גְּזֵרוֹת אַכְזָרִיּוֹת

וְהִנֵּה שָׁמַע הָעָם הַזֶּה קוֹל

וּבָא הָאוֹת:

קוּם, לֶךְ לְךָ אֶל הָאָרֶץ הַזֹּאת

שָׁם אַרְאֲךָ הַדֶּרֶךְ לִחְיוֹת,

לֹא תוֹסִיף עוֹד לָנוּעַ וְלִתְעוֹת

וַיָּבוֹאוּ אַחִים וַאֲחָיוֹת,

מִכֹּל תְּפוּצוֹת גָּלוּיֹות

מֵאַרְצוֹת צִיָּה וּמִדְבָּרוֹת

וְנָטְעוּ כְּרָמִים וּבָנוּ הַפְּרָצוֹת

וַיִּזְכּוּ לִתְקוּמָה וְקִבּוּץ גָּלוּיֹות,

וַיִּרְאוּ בָּנִים וּבְנֵי בָּנִים

בָּנוֹת וּבְנֵי בָּנוֹת

שִׁלֵּשִׁים וְרִבֵּעִים

כָּהֵנָּה עוֹד וְעוֹד

עַל בִּרְכֵּי אָבוֹת וְאִמָּהוֹת

סָבִים וְסָבְתוֹת

**וְלֹא נֹאמַר תּוֹדָה לָאֵל צְבָאוֹת?**

**וְלֹא נְבָרֵךְ הַגּוֹמֵל לְחַיָּבִים טוֹבוֹת?**

חֳלָיֵינוּ נָשָׂאנוּ בְּכִפְלַיִם

אַלְפַּיִם שָׁנָה

כָּל חֳלִי מִצְרַיִם

וְכָל מַכָּה הַכְּתוּבָה

וְשֶׁאֵינָהּ כְתוּבָה בַּתּוֹרָה

עָלֵינוּ יוֹם יוֹם נִגַּף וְנִשָּׂא,

וְהִתְקַיְּמוּ בָּנוּ תּוֹכָחוֹת

שֶׁבְּסֵפֶר וַיִּקְרָא

וְלֹא חִסַּרְנוּ גַּם אֵלֶּה

שֶׁבְּמִשְׁנֵה תּוֹרָה,

וְהִנֵּה רְאֵה זֶה פֶּלֶא

חִזָּיוֹן וּפְלִיאָה,

פְּצָעֵינוּ חֻבָּשׁוּ

וְעָלְתָה אֲרוּכָה,

יָדֵנוּ שֶׁרָעֲדָה

לְהַלְמוּת עֲמֵלִים נִשְׁלְחָה,

רַגְלֵנוּ שֶׁמָּעֲדָה

הָיְתָה כְּאַיָּלָה שְׁלוּחָה,

וּמִגֵּזַע יִשַׁי חֹטֶר יָצָא

בָּרִיא וְאֵיתָן

נִמְצָא וְנִרְצָה

כֻּלּוֹ לִרְפוּאָה

כֻּלּוֹ לְתִפְאָרָה

לְרֹאשׁ כָּל הַדּוֹרוֹת

עֲטָרָה וְתִּקְוָוה

**וְלֹא נֹאמַר הַלֵּל וְתוֹדָה?**

**וְלֹא נְבָרֵךְ הַגּוֹמֵל בְּאַהֲבָה רַבָּה?**

חג שמח

מחלקי המים

ירושלים